ຜູ້ນຳອີຈິບວ່າ ການຕັດສິນຈຳຄຸກ ນັກຂ່າວ Al-Jazeera ມີຜົນກະທົບ ໃນທາງລົບຫລາຍ (ວີດີໂອ)
ປະທານາທິບໍດີ Abdel Fattah el-Sissi ​ກ່າວ​ວ່າ ທ່ານ​ຢາກ​ໃຫ້​ພວກ​ນັກ​ຂ່າວ Al-Jazeera ​3 ຄົນນັ້ນ ຖືກ​ເນລະ​ເທດຫລາຍກ່ວາ ​ແທນທີ່​ຈະຖືກ​​ດຳ​ເນີນ​ຄະດີ​.
ປະທານາທິບໍດີ Abdel Fattah el-Sissi ແຫ່ງອີຈິບ ກ່າວວ່າ ທ່ານຢາກໃຫ້ພວກນັກຂ່າວ Al-Jazeera 3 ຄົນ ທີ່ຖືກຕັດສິນວ່າ ມີຄວາມຜິດ ໃນເດືອນແລ້ວນີ້ ໃນຖານໃຫ້ການສະໜັບສະໜຸນ ກຸ່ມພະລາດອນພາບມຸສລິມທີ່ຖືກຫ້າມນັ້ນ ຖືກເນລະເທດ ແທນ ທີ່ຈະຖືກດຳເນີນຄະດີ ໜັງສືພິມ Al-Masry Al-Youm ອ້າງຄເວົ້າຂອງທ່ານ Sissi ໃນວັນຈັນມື້ນີ້ ທີ່ກ່າວຕໍ່ບັນດາບັນນາທິການອີຈິບກຸ່ມນຶ່ງວ່າ ຄຳ ຕັດສິນຄວາມຜິດໃນວັນທີ 23 ມິຖຸນາຜ່ານມານັ້ນ ສານໃນນະຄອນຫຼວງໄຄໂຣ ໄດ້ຕັດສິນລົງໂທດນາຍ Peter Greste ຄົນອອສເຕຣເລຍ ນາຍ Mohamed Fahmy ຄົນການາດາເຊື້ອສາຍອີຈິບ ແລະນາຍ Baher Mohamed ຄົນອີຈິບ ໃຫ້ຈຳຄຸກ 7 ປີ ຊຶ່ງພາໃຫ້ມີການຕຳໜິຕິຕຽນຢ່າງໜັກ ຈາກລັດຖະບານປະເທດຕ່າງໆ ແລະບັນດາກຸ່ມປົກປ້ອງເສລີພາບວົງການຂ່າວໃນທົ່ວໂລກ ນາຍ Andrew ອ້າຍຂອງນາຍ Greste ກ່າວໃນວັນຈັນມື້ນີ້ວ່າ ຄວາມເຫັນຂອງປະທານາ ທິບໍດີ el-Sissi ນັ້ນ ໄດ້ໃຫ້ “ກຳລັງໃຈ” ແຕ່ວ່າລາວກໍບໍ່ມີຄວາມໝັ້ນໃຈວ່າມັນຈະນຳພາ ໄປສູ່ການແກ້ໄຂບັນຫາຫຼືບໍ? ລາວກ່າວຕໍ່ໄປວ່າ ພາບພົດທີ່ອີຈິບໄດ້ຮັບຈາກຂ່າວກ່ຽວກັບ ເລື້ອງນີ້ ແລະພາບຕ່າງໆຂອງພວກນັກຂ່າວຢູ່ໃນກົງຂັງໃນສານນັ້ນ ບໍ່ແມ່ນສິ່ງທີ່ອີຈິບ ຢາກສະແດງໃຫ້ໂລກເຫັນ